PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/FH/3/1/060	Bratislava,  24. júla 2007	

Protimonopolný úrad Slovenskej republiky, odbor koncentrácií v správnom konaní 
číslo 0031/OK/2007 začatom dňa 20.04.2007 na základe oznámenia koncentrácie podnikateľom Slavia Capital Holding SA, Gotthardstrasse 20, 6300 Zug, Švajčiarsko prostredníctvom svojho splnomocneného právneho zástupcu JUDr. Martina Bednára, HMG & Partners, s.r.o., so sídlom Štefanovičova 12, 811 04 Bratislava vo veci koncentrácie podnikateľov Slavia Capital Holding SA, Gotthardstrasse 20, 6300 Zug, Švajčiarsko a PALMA – TUMYS a.s. Bratislava, so sídlom Račianska ul. 76, 836 04 Bratislava prostredníctvom podnikateľa FAME Bratislava, a.s., so sídlom Heydukova 6, 811 08 Bratislava 

r o z h o d o l

na základe § 22 ods. 1 písm. d) v spojení s § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že s ú h l a s í s koncentráciou vzniknutou podľa § 9 ods. 1 písm. b) v spojení s § 9 ods. 4 písm. b) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb.        o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní nepriamej výlučnej kontroly podnikateľa Slavia Capital Holding SA, Gotthardstrasse 20, 6300 Zug, Švajčiarsko nad podnikom podnikateľa PALMA – TUMYS a.s. Bratislava, so sídlom Račianska ul. 76, 836 04 Bratislava, a to prostredníctvom podnikateľa FAME Bratislava, a.s., so sídlom Heydukova 6, 811 08 Bratislava na základe Zmluvy o predaji a kúpe akcií, týkajúcej sa kúpy 71,99% podielu akcií na základnom imaní a hlasovacích právach spoločnosti PALMA – TUMYS a.s. Bratislava, so sídlom Račianska ul. 76, 836 04 Bratislava uzatvorenej  dňa 26.03.2007 medzi 37 fyzickými osobami ako predávajúcimi a medzi SLAVIA CAPITAL Group, a.s., Heydukova 6, 814 99 Bratislava ako kupujúcim.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 20.04.2007 listom zaevidovaným pod č. 1579/2007 podnikateľom Slavia Capital Holding SA, Gotthardstrasse 20, 6300 Zug, Švajčiarsko (ďalej len „Slavia Capital Holding“) prostredníctvom svojho splnomocneného právneho zástupcu JUDr. Martina Bednára, HMG & Partners, s.r.o., so sídlom Štefanovičova 12, 811 04 Bratislava (ďalej len „právny zástupca“) oznámená koncentrácia podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá podľa oznámenia spočíva v nadobudnutí nepriamej výlučnej kontroly podnikateľa Slavia Capital Holding nad podnikom podnikateľa PALMA – TUMYS a.s. Bratislava, so sídlom Račianska ul. 76, 836 04 Bratislava (ďalej len „PALMA – TUMYS“), a to prostredníctvom podnikateľa FAME Bratislava, a.s., so sídlom Heydukova 6, 811 08 Bratislava (ďalej len „FAME BA“).

Na základe doručenia oznámenia predmetnej koncentrácie sa začalo dňa 20.04.2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) správne konanie vo veci koncentrácie pod č. 0031/OK/2007, o čom úrad listom č. 1718/PMÚ SR/2007 zo dňa 30.04.2007 informoval účastníka správneho konania. 

Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Na základe tejto výzvy podnikateľ Slavia Capital Holding oznámenie koncentrácie doplnil listom doručeným úradu dňa 01.06.2007, zaevidovaným úradom pod č. 2086/2007.  

Po doplnení oznámenia koncentrácie podľa § 10 ods. 12 zákona a Vyhlášky listom doručeným úradu dňa 01.06.2007, zaevidovaným pod č. 2086/2007,  začala dňa 04.06.2007 plynúť v súlade so znením § 11 zákona lehota 60 pracovných dní na vydanie rozhodnutia vo veci predmetnej koncentrácie, o čom úrad upovedomil účastníka konania listom číslo 2126/PMÚ SR/2007 zo dňa 05.06.2007.

Správny poplatok vo výške 100 000,- Sk podľa zákona č. 145/1995 Z. z. o správnych poplatkoch v znení neskorších predpisov bol uhradený dňa 01.06.2007.

Z podkladov a informácií, ktoré boli úradu predložené v predmetnom správnom konaní účastníkom správneho konania vyplynuli nasledujúce skutočnosti:

1.	Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti         a konania sú alebo nie sú zamerané na dosahovanie zisku.

SLAVIA CAPITAL HOLDING

Spoločnosť Slavia Capital Holding je akciovou spoločnosťou založenou a existujúcou podľa práva Švajčiarska, zapísanou v Obchodnom registri pod číslom CH-170.3.026.531-7 kantonu Zug. Spoločnosť Slavia Capital Holding je investičná spoločnosť, ktorej predmetom činnosti podľa výpisu z obchodného registra je získavanie a spravovanie domácich a zahraničných účastí v zmysle holdingovej spoločnosti, ako i preberanie manažmentu, kontrolných a koordinačných funkcií. Spoločnosť môže uskutočňovať obchody a služby akéhokoľvek druhu, získavať pozemky a nehnuteľnosti, mať v držbe a predávať ich, podieľať sa na iných podnikoch ako i získavať, zhodnocovať, spravovať, scudzovať ochranné práva a cenné papiere akéhokoľvek druhu. Slavia Capital Holding nie je pod priamou ani nepriamou kontrolou žiadnej spoločnosti.

Zoznam dcérskych a pridružených spoločností Slavia Capital Holding, spolu s uvedením ich obchodného mena, sídla spoločnosti a percentuálneho vlastníckeho podielu na majetku jednotlivých spoločností tvorí predmet obchodného tajomstva.     

Z vyššie uvedených skutočností vyplýva, že Slavia Capital Holding je právnickou osobou, ktorej činnosti a konania súvisia s hospodárskou súťažou, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

V predmetnom správnom konaní je podnikateľ Slavia Capital Holding zastúpený JUDr. Martinom Bednárom, HMG & Partners, s.r.o., so sídlom Štefanovičova 12, 811 04 Bratislava, na základe písomného splnomocnenia zo dňa 10.04.2007.

PALMA – TUMYS

Spoločnosť PALMA - TUMYS podľa výpisu z Obchodného registra Okresného súdu Bratislava I, oddiel Sa, vložka číslo 235/B zo dňa 30.01.2007 bola zapísaná dňa 27.12.1991 ako akciová spoločnosť so základným imaním 620 574 000 Sk. 

Podľa obchodného registra spoločnosť PALMA - TUMYS vykonáva viacero podnikateľských činností a na vykonávanie jej podnikateľskej činnosti vlastní viacero živnostenských oprávnení, ktoré sú súčasťou spisového materiálu. Ako uvádza oznamovateľ v oznámení koncentrácie, spoločnosť PALMA - TUMYS sa v praxi zaoberá predovšetkým výrobou, odbytom, výskumom a vývojom jedlých rastlinných tukov a olejov, ich polotovarov a derivátov, ako aj bionafty a biomazacích olejov, metylesterom repkového oleja (ďalej len „MERO“), výrobou kŕmnych zmesí a ich komponentov, výrobou sviečok, mydla, kozmetiky, saponátových a čistiacich prostriedkov, nákupom a predajom tovaru formou veľkoobchodu a maloobchodu, výrobou a predajom glycerínu, kŕmnych výliskov a minerálnych olejov ako aj nákupom a predajom osív olejnín.

Dcérske spoločnosti (obchodné meno, sídlo spoločnosti a podiel v %), v ktorých PALMA - TUMYS vykonáva priamu kontrolu ako aj spoločnosti, v ktorých PALMA - TUMYS vlastní určitý podiel akcií (obchodné meno, sídlo spoločnosti a podiel v %) tvorí predmet obchodného tajomstva. PALMA - TUMYS zároveň nie je pod priamou ani nepriamou kontrolou žiadnej spoločnosti.

Z vyššie uvedeného je zrejmé, že spoločnosť PALMA - TUMYS je podnikateľom podľa § 2 Obchodného zákonníka, a teda je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2.	Forma koncentrácie

Podľa § 9 ods. 1 zákona je koncentrácia proces ekonomického spájania podnikateľov, ktorým je

a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 

a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Koncentrácia podľa informácií poskytnutých v oznámení koncentrácie spočíva v získaní nepriamej výlučnej kontroly podnikateľom podnikateľa Slavia Capital Holding nad podnikom podnikateľa PALMA - TUMYS. Z oznámenia koncentrácie vyplýva, že ide o transakciu, ktorá vznikla na základe Zmluvy o predaji a kúpe akcií, uzatvorenej dňa 26.03.2007 medzi 37 fyzickými osobami ako predávajúcimi a medzi SLAVIA CAPITAL Group, a.s. so sídlom Heydukova 6, 814 99 Bratislava  (ďalej len „SLAVIA CAPITAL Group“) ako kupujúcim, ktorou sa akcionári zaviazali previesť do vlastníctva kupujúceho 71,99 % akcií emitovaných spoločnosťou PALMA – TUMYS (ďalej len „Zmluva o predaji a kúpe akcií“). Na základe uvedenej zmluvy o predaji a kúpe akcií podnikateľ Slavia Capital Holding získal nepriamu výlučnú kontrolu nad podnikom podnikateľa PALMA – TUMYS prostredníctvom podnikateľa SLAVIA CAPITAL Group, ktorá je okrem iného priamo ovládaná/kontrolovaná spoločnosťou Slavia Capital Holding, teda je jej dcérskou spoločnosťou.

Úrad po preštudovaní všetkých podkladov oznámenia koncentrácie zistil, že podnikateľ Slavia Capital Holding na základe Zmluvy o predaji a kúpe akcií, týkajúcej sa kúpy 71,99 % podielu akcií na základnom imaní spoločnosti PALMA – TUMYS získa možnosť vykonávať rozhodujúci vplyv na činnosť podnikateľa PALMA – TUMYS, teda získa nepriamu výlučnú kontrolu nad podnikom podnikateľa PALMA – TUMYS.

V predmetnom prípade sa teda jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona spočívajúcu v získaní nepriamej výlučnej kontroly podnikateľa Slavia Capital Holding nad podnikom podnikateľa PALMA – TUMYS na základe Zmluvy o predaji a kúpe akcií.  

3.	Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ Slavia Capital Holding, ktorý získal kontrolu nad podnikom podnikateľa PALMA – TUMYS. 

Účastníkom koncentrácie v prípade vzniku koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov a podnikateľ alebo podnikatelia, nad ktorými je priama alebo nepriama kontrola získavaná. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia Slavia Capital Holding a PALMA – TUMYS. 

4.	Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk         a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo

b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ Slavia Capital Holding v roku 2006 dosiahol celosvetový celkový obrat prevyšujúci 1,2 mld. Sk. Z uvedeného je zrejmé, že aj spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t.j. rok 2006, presiahol 1,2 mld. Sk. Úrad ďalej zistil, že celkový obrat podnikateľov Slavia Capital Holding a PALMA – TUMYS v Slovenskej republike v roku 2006 u každého presiahol 360 mil. Sk. Konkrétne údaje sú súčasťou spisového materiálu a vzhľadom k tomu, že boli účastníkmi koncentrácie označené ako predmet obchodného tajomstva, úrad ich v rozhodnutí neuvádza. 

Na základe vyššie uvedeného úrad zistil, že v predmetnom prípade boli splnené podmienky uvedené v § 10 ods. 1 písm. a) zákona, a teda predmetná koncentrácia podlieha kontrole úradu.

Podľa § 10 ods. 9 zákona koncentrácia, ktorá podlieha kontrole úradu podľa § 10 ods. 1 zákona, musí byť oznámená úradu do 30 pracovných dní odo dňa
a)	uzavretia zmluvy;
b)	oznámenia prijatia návrhu v obchodnej verejnej súťaži (§ 281 až 288 Obchodného zákonníka);
c)	doručenia rozhodnutia štátneho orgánu podnikateľovi (§ 14 zákona č. 111/1990 Zb. o štátnom podniku v znení zákona č. 317/1996 Z. z.);
d)	keď Európska komisia oznámila podnikateľovi, že vo veci bude konať úrad alebo
e)	v ktorom nastala iná skutočnosť, na ktorej základe došlo k vzniku koncentrácie.

Lehota začne plynúť odo dňa, keď nastala prvá zo skutočností uvedených v § 10 ods. 9 písm. a) až c) alebo písm. e) zákona.

Úrad posudzoval, či sa pri oznámení predmetnej koncentrácie postupovalo podľa § 10 ods. 9 zákona v spojení s § 10 ods. 11 zákona. Vzhľadom na to, že predmetná koncentrácia vznikla na základe Zmluvy o predaji a kúpe akcií, úrad dospel k záveru, že relevantným dňom, ktorý je rozhodujúci pre začatie plynutia lehoty oznámenia tejto koncentrácie, je deň podpísania Zmluvy o predaji a kúpe o akcií, t.j. 26.03.2007. Vzhľadom na to, že oznámenie koncentrácie bolo doručené úradu dňa 20.04.2007, predmetná koncentrácia bola oznámená úradu do 30 pracovných dní odo dňa uzavretia Zmluvy o predaji a kúpe akcií, t. j. oznámenie koncentrácie bolo úradu doručené v zákonom stanovenej lehote.

5.	Relevantné trhy

Podľa § 3 ods. 3 zákona relevantný trh je priestorový a časový súbeh ponuky            a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia. Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

5.1	Tovarové relevantné trhy    

Pri vymedzení relevantných trhov z tovarového hľadiska úrad vychádzal z § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky.

Spoločnosť SLAVIA CAPITAL Group je súčasťou skupiny Slavia Capital Holding, ktorá pôsobí najmä v oblasti finančných služieb, investícií do spoločností a investícií do majetku, a teda ide o investora, ktorý touto akvizíciou vstupuje na trhy, na ktorých vystupuje Palma Tumys, za účelom dosiahnutia primeraného zisku pri zohľadnení adekvátnych trhových rizík.

Z predložených informácií a podkladov úrad zistil, že podnikateľ Slavia Capital Holding, v súčasnosti pôsobí na Slovensku prostredníctvom 17 dcérskych spoločností. 

Oznamovateľ v oznámení koncentrácie vymedzil tri tovarové relevantné trhy, na ktorých pôsobia účastníci koncentrácie alebo podnikatelia podľa § 3 ods. 1 Vyhlášky a to trh výroby MERA; trh distribúcie MERA pre výrobu bionafty a trh dodávok surového repkového oleja.

V oznámení koncentrácie oznamovateľ uvádza, že účastníci koncentrácie Slavia Capital Holding a PALMA – TUMYS pôsobia v oblasti výroby MERA a distribúcie MERA pre výrobu bionafty, ako aj na trhu dodávok surového repkového oleja. Avšak k stretu a prekrývaniu aktivít na území SR dochádza iba na trhu výroby MERA, kde sa stretávajú spoločnosť AGROPODNIK a.s. Jihlava, č. 315, Dobronín, 58812 Jihlava, Česká republika (ďalej len „AGROPODNIK a.s. Jihlava“) - (podnikateľ nepriamo ovládaný spoločnosťou Slavia Capital Holding prostredníctvom spoločnosti Slavia Capital FAME LIMITED a FAME Jihlava a.s.) a účastník koncentrácie PALMA – TUMYS, a to vzhľadom na dovoz malej časti produkcie MERA spoločnosťou AGROPODNIK a.s. Jihlava na slovenský trh. K stretu účastníkov koncentrácie na trhu dodávok surového repkového oleja a trhu distribúcie MERA pre výrobu bionafty nedochádza. 

Po preskúmaní predložených podkladov a informácií a vzhľadom na oblasť pôsobenia účastníkov koncentrácie úrad definoval nasledujúce relevantné trhy: 

•	Trh dodávok surového repkového oleja;
•	Trh výroby MERA.

V oznámení koncentrácie, ako už bolo vyššie uvedené, sa uvádza aj trh distribúcie MERA pre výrobu bionafty. Uvedený trh je síce nadväzujúcim trhom na trh výroby MERA, avšak vzhľadom k tomu, že z účastníkov koncentrácie na ňom vystupuje iba spoločnosť Progress Trading (nepriamo ovládaná spoločnosťou Slavia Capital Holding), k stretu účastníkov koncentrácie na tomto trhu nedochádza. Okrem iného sa situácia (ani vlastníctvo) týkajúca sa spoločnosti Progress Trading na predmetnom trhu po uskutočnení koncentrácie nijakým spôsobom nezmení v porovnaní so stavom pred koncentráciou, na základe čoho úrad dospel k záveru, že pre účely tohto prípadu sa definovaním predmetného trhu distribúcie MERA pre výrobu bionafty nebude podrobnejšie zaoberať. 

Vzhľadom na to, že pri vertikálnej ingegrácii účastníka koncentrácie je vždy potrebné brať do úvahy trhy, ktoré sú navzájom vertikálne prepojené a v súvislosti s tým, že situácia na trhu sa pri absencii opisu trhu distribúcie MERA pre výrobu bionafty nemení, týka sa nasledovný text trhu dodávok surového repkového oleja a trhu výroby MERA.

5.1.1	Relevantný trh dodávok surového repkového oleja

Samotná výroba MERA pozostáva z lisovania surového oleja, filtrovania a následného delenia surového oleja (esterifikácia) na metylester a glycerín. Spoločnosť PALMA – TUMYS používa na výrobu MERA výlučne repkový olej. Hlavným vstupom a východiskovou surovinou pre výrobu MERA je teda surový repkový olej, z ktorého je následne jeho úpravou vyrábané MERO.

Účastník koncentrácie PALMA – TUMYS určitú časť vstupov potrebných na výrobu MERA nakupuje od svojej dcérskej spoločnosti PALMA – AGRO a.s. Sečovce, so sídlom Kollárova 1657/16, 078 01 Sečovce (ďalej len „PALMA – AGRO a.s. Sečovce“). Spoločnosť PALMA – TUMYS nakupuje každoročne od spoločnosti PALMA – AGRO a.s. Sečovce surový repkový olej, ktorý je následne potrebné upraviť tak, aby bol vhodný na výrobu MERA; (táto úprava je už realizovaná v spoločnosti PALMA – TUMYS). PALMA – TUMYS odoberá od spoločnosti PALMA – AGRO a.s. Sečovce surový repkový olej preto, že spoločnosť PALMA – AGRO a.s. Sečovce vlastní technológiu výlučne na lisovanie oleja, avšak nie technológiu na jeho ďalšie spracovanie z pohľadu výroby MERA. Spoločnosť PALMA – TUMYS využíva uvedený olej na výrobu MERA ako aj iných produktov. Z uvedeného vyplýva, že spoločnosť PALMA – AGRO a.s. Sečovce, v ktorej je PALMA – TUMYS majiteľom akcií, ktoré zodpovedajú 100 % podielu na jej základnom imaní, dodáva surový repkový olej výlučne pre PALMA – TUMYS a PALMA – TUMYS je zase jej jediným odberateľom.

Z uvedeného vyplýva, že na relevantnom trhu dodávok surového repkového oleja vystupuje z vyššie uvedených účastníkov koncentrácie iba spoločnosť PALMA – TUMYS prostredníctvom svojej dcérskej spoločnosti PALMA – AGRO a.s. Sečovce, čo znamená, že na uvedenom trhu dodávok surového repkového oleja na území SR nedochádza k prekrytiu aktivít účastníkov koncentrácie.

5.1.2	Relevantný trh výroby MERA

Metylestery mastných kyselín predstavujú zmes metylesterov mastných kyselín nasýtených a nenasýtených, vyrobených reesterifikáciou zmesi triacylglycerolov s metanolom podľa schváleného technologického postupu. MERO je olejovitá s vodou nemiešateľná kvapalina žltej farby, charakteristického zápachu, bez suspendovaných alebo sedimentovaných nečistôt.

Metylestery mastných kyselín patria medzi alternatívne pohonné hmoty. Je to palivo pre dieslové motory z obnoviteľných zdrojov energie. Je ľahko biologicky odbúrateľný, použiteľný najmä v najviac ohrozených oblastiach (mestá, chránené prírodné oblasti atď.). MERO musí spĺňať požiadavky EN 14 214:2003. MERO predstavuje ekologicky čisté palivo, má zníženú dymivosť a plyny obsahujú menej tuhých častíc a iných nebezpečných látok.

Výrobok je vhodný na použitie:
-	ako prípravok do motorového paliva pre naftové motory v súlade s požiadavkami STN 590, v miernom klimatickom pásme 
-	ako motorové palivo do naftových motorov v 100 % koncentrácii, v miernom klimatickom pásme, pričom motory musia byť určené alebo následne upravené pre používanie takéhoto paliva.

MERO sa dodáva výlučne veľkoodberateľom a je naplnené buď do železničných cisterien, autocisterien, prípadne do iných vhodných obalov podľa dohody s odberateľom. Použité obaly musia byť čisté, suché, nepoškodené a zabezpečené tak, aby bola zachovaná kvalita a množstvo produktu a zabránilo sa negatívnemu vplyvu na bezpečnosť a zdravie ľudí ako aj životné prostredie.

Pri každej výrobe MERA dochádza takisto k produkcii aj určitých vedľajších produktov, ktorými sú: glycerín, výlisky, šroty a ostatné vedľajšie produkty (destilačné mastné kyseliny, rafinačné mastné kyseliny, mastné kyseliny, čistený odpadný tuk). Glycerín je považovaný výlučne za produkt, ktorého ďalšie využitie je len minimálne a výrobcovia na trhu MERA sa ho snažia zbaviť jeho predajom. Lisovaním olejnatých semien vznikajú, ako už bolo spomínané vyššie aj extrahované šroty a výlisky, ktoré sú používané v krmivárskom priemysle ako troškové komponenty na výrobu kŕmnych zmesí v povolenom percentuálnom zastúpení. Výrobcovia MERA sa snažia o ich odpredaj podnikateľom pôsobiacim v krmivárskom priemysle.

Teda vzhľadom na skutočnosť, že oblasť výroby glycerínu, extrahovaných šrotov a výliskov ako aj iných vedľajších produktov, ktoré vznikajú pri výrobe MERA predstavujú pre PALMA – TUMYS a AGROPODNIK Jihlava z hľadiska produkcie MERA len doplnkovú činnosť k ich hlavnému predmetu podnikania na relevantnom trhu (ktorou je výroba MERA), pričom vyrobené množstvo a cena týchto vedľajších produktov sú v porovnaní s výrobou a cenou MERA len zanedbateľné, vychádzajúc z rozhodovacej praxe úradu v rozhodnutí č. 2006/FH/3/1/020 z 10. marca 2006 a jeho postupu pri definovaní relevantného tovarového trhu. Úrad teda MERO považuje za hlavný tovar na uvedenom relevantnom trhu a vedľajšími produktami sa ďalej nebude zaoberať.

Úrad pri definovaní predmetného relevantného trhu vychádzal z podkladov a informácií predložených v priebehu správneho konania účastníkom konania ako aj z informácií získaných z odpovedí oslovených podnikateľov v rámci prieskumu.

5.2	Priestorový relevantný trh

Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Na základe dostupných informácií úrad zistil, že trh výroby MERA na Slovensku je orientovaný výlučne na výrobu MERA z repkového oleja a je používaný ako prímes do motorovej nafty. Na rozdiel od toho, v niektorých európskych krajinách sa MERO využíva aj vo svojej čistej forme – 100 %-né MERO (napr. Nemecko), alebo je využívané na výrobu tepla (Taliansko), príp. je MERO primiešavané vo vyššej koncentrácii (Francúzsko = > 30 %; Švédsko = > 40 %; Česká republika = > 30 %). Na Slovensku je MERO využívané výlučne ako prímes do motorovej nafty a jeho obsah v nej sa pohybuje do 5 %.

Na zahraničných trhoch je teda zloženie podnikateľov pôsobiacich na trhu výroby MERA rôznorodejšie ako na trhu v SR. Metylestery sú vyrábané aj z iných druhov oleja a možnosti, ako aj reálne využitie MERA je oveľa širšie. Charakter zahraničných trhov výroby MERA ako aj jeho spotreba je preto značne odlišná od trhu výroby MERA na Slovensku.

Tento trh nie je možné rozšíriť ani o územie Českej republiky aj napriek tomu, že na ňom pôsobí AGROPODNIK Jihlava, nakoľko PALMA – TUMYS nevyváža žiadnu časť svojej predukcie MERA na tento trh, na tomto trhu nijako nepôsobí a títo podnikatelia sa na trhu MERA v Českej republike vôbec nestretávajú. Vymedzenie priestorového relevantného trhu na územie SR podporuje práve tá skutočnosť, že k prekrytiu podnikateľských aktivít spoločnosti AGROPODNIK Jihlava a PALMA – TUMYS dochádza len prostredníctvom vývozu časti produkcie MERA spoločnosti AGROPODNIK Jihlava na územie SR.

Na trhu dodávok surového repkového oleja, ako už bolo vyššie spomenuté, PALMA – TUMYS realizuje nákup surového repkového oleja od svojej dcérskej spoločnosti PALMA – AGRO a.s. Sečovce a dovoz z iných krajín nerealizuje. Spoločnosť AGROPODNIK Jihlava a PALMA – TUMYS sa na tomto trhu vôbec nestretávajú, nakoľko AGROPODNIK Jihlava za účelom výroby MERA nenakupuje zo Slovenska žiadny surový repkový olej. 

Napriek tomu, že časť produkcie MERA spoločnosti PALMA – TUMYS je umiestňovaná formou predaja aj v zahraničí, vzhľadom na odlišné podmienky na týchto trhoch ako aj vzhľadom k tomu, že nákup surového repkového oleja má výsostne regionálny (vnútrozemský) charakter je možné súťažné podmienky na domácom trhu – trh na území SR, považovať za také homogénne, že toto územie môže byť odčlenené od ostatných území a považované za samostatný relevantný priestorový trh. Vzhľadom k vyššie uvedenému možno priestorový relevantný trh vymedziť územím Slovenskej republiky.

6.	Dopad koncentrácie na hospodársku súťaž

Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona.

Z podkladov a informácií získaných v priebehu predmetného správneho konania úrad zistil, že oznamovateľ koncentrácie je spoločnosťou, ktorá je finančným investorom a ktorá pod sebou konsoliduje viaceré entity zaoberajúce sa finančným investovaním. Oznamovateľ nemá strategický záujem na definitívnom umiestnení sa na trhu, na ktorom pôsobí PALMA – TUMYS, keďže nejde o odvetvového investora, ktorý by rozširoval svoje kapacity za účelom prieniku na trh v SR. Jeho záujmom je predovšetkým aktívne sa podieľať na rozvoji dynamicky rastúceho trhu, na ktorom pôsobí aj PALMA – TUMYS. Predmetná koncentrácia vykazuje špecifický charakter, vzhľadom na tú skutočnosť, že k stretu účastníkov koncentrácie dochádza len v malej miere a okrajovej oblasti ich pôsobenia (k stretu hlavných činností podnikateľov nedochádza na žiadnom z relevantných trhov).

Ako už bolo vyššie uvedené, k stretu účastníkov koncentrácie dochádza na trhu výroby MERA, na ktorom pôsobí PALMA – TUMYS a AGROPODNIK Jihlava, a to prostredníctvom vývozu malej časti produkcie spoločnosti AGROPODNIK Jihlava na územie SR. Na základe uvedeného možno konštatovať, že dochádza k horizontálnemu prekrytiu aktivít účastníkov koncentrácie na trhu výroby MERA. V súvislosti s trhom výroby MERA je nutné spomenúť nadväzujúci trh dodávok surového repkového oleja (vertikálne prepojenie), pričom je nutné zdôrazniť, že ani jeden z uvedených vzťahov nebude mať za následok obmedzenie efektívnej súťaže na predmetnom trhu a nepovedie k negatívnym dopadom, akým je uzatvorenie trhu. Predmetný záver potvrdzujú aj odpovede z realizovaného prieskumu v priebehu predmetného správneho konania. 

Na slovenskom trhu výroby MERA nedochádza v súčasnosti k realizácii žiadneho výskumu alebo vývoja, či k inováciám. Na predmetnom trhu je dopyt iba po MERE, ktorý spĺňa kvalitatívne požiadavky (EN 14214:2003).

Vzhľadom na špecifický charakter bola cena MERA na trhu relatívne stabilná. Po preskúmaní úrad zistil, že predmetná koncentrácia nebude mať žiadny vplyv na cenu MERA, čo potvrdzuje aj skutočnosť, že od ohlásenej akvizície nedošlo k žiadnemu pohybu cien MERA súvisiaceho s predmetnou koncentráciou.  

Úrad v prebiehajúcom správnom konaní skúmal štruktúru podnikateľského prostredia, konkurenciu, intenzitu hospodárskej súťaže, bariéry vstupu a postavenie jednotlivých súťažiacich na vymedzených relevantných trhoch, pričom údaje uvedené v hranatých zátvorkách boli podnikateľmi označené za obchodné tajomstvo. 

6.1	Relevantný trh dodávok surového repkového oleja 

Z oznámenia koncentrácie vyplýva, že na relevantnom trhu dodávok surového repkového oleja vystupuje z vyššie uvedených účastníkov koncentrácie iba spoločnosť PALMA – TUMYS prostredníctvom svojej dcérskej spoločnosti PALMA – AGRO a.s. Sečovce, to znamená, že na uvedenom trhu dodávok surového repkového oleja na území SR nedochádza k prekrytiu aktivít účastníkov koncentrácie. 

Vzhľadom k tomu, že PALMA – TUMYS nedisponuje bližšími údajmi a informáciami o ďalších podnikateľoch, ktorí pôsobia na tomto trhu na území SR, neposkytla komplexné údaje o celkovej veľkosti trhu. Okrem iného neexistujú žiadne štatistiky, ktoré by poskytovali relevantný obraz o stave a veľkosti trhu dodávok surového repkového oleja. Úrad preto vychádzal z výsledkov prieskumu a celkovú veľkosť trhu určoval na základe kvalifikovaného odhadu. 

Pri určení veľkosti relevantného trhu dodávok surového repkového oleja úrad vyšpecifikoval podnikateľov, ktorí sa zaoberajú výrobou MERA. Títo výrobcovia na svoju výrobu MERA potrebujú základnú vstupnú surovinu, ktorou je práve surový repkový olej. Spomínaný surový repkový olej je získavaný lisovaním semien repky olejnej, pričom na jeho lisovanie je potrebné vlastniť príslušnú technológiu a zariadenia. V prípade ak podnikateľ takouto technológiou nedisponuje, je odkázaný na nákup surového repkového oleja. Na základe uvedeného, úrad následne z výrobcov MERA vyčlenil tých podnikateľov, ktorí nevlastnia potrebnú technológiu na lisovanie repkového semena a výrobu surového repkového oleja od ostatných podnikateľov (t.j. tých podnikateľov, ktorí potrebnú technológiu na lisovanie repkového semena vlastnia). V ďalšom kroku bolo potrebné vyčleniť podnikateľov, ktorí nakupujú surový repkový olej na domácom trhu (SR) od podnikateľov, ktorí realizujú nákup surového repkového oleja na zahraničných trhoch. Okrem iného je dôležité podotknúť, že surový repkový olej môžu nakupovať aj podnikatelia, ktorí disponujú vlastnými lisovacími zariadeniami, ako je to napríklad v prípade AGROPODNIK Jihlava (ktorý však z územia SR nedováža žiadny surový repkový olej). Pre určenie celkovej veľkosti trhu bral úrad do úvahy výlučne údaje o surovom repkovom oleji, ktorý bol jeho producentmi predávaný na území SR.

Vzhľadom na to, že AGROPODNIK Jihlava má úplne odlišných dodávateľov surového repkového oleja, pričom ani jeden z týchto podnikateľov nepôsobí na území SR, nebude mať predmetná koncentrácia absolútne žiadny vplyv ani na týchto dodávateľov.

Ako bolo už vyššie uvedené, spoločnosť PALMA – TUMYS používa na výrobu MERA výlučne repkový olej, ktorý nakupuje od svojej dcérskej spoločnosti PALMA – AGRO a.s. Sečovce, ktorá je zároveň jej výhradným dodávateľom surového repkového oleja. Vo vzťahu k tomuto podnikateľovi nebude mať predmetná koncentrácia žiadny vplyv a nedôjde k žiadnej zmene na trhu, nakoľko PALMA – AGRO a.s. Sečovce už pred vznikom koncentrácie patril do jednej ekonomickej skupiny PALMA – TUMYS.

Z podkladov a informácií predložených úradu účastníkom konania ako aj z informácií vyplývajúcich z prieskumu počas správneho konania možno dospieť k záveru, že celková veľkosť trhu dodávok surového repkového oleja v objemových jednotkách na území Slovenskej republiky v roku 2006 predstavuje 65 940 ton. Z výsledkov prieskumu a z informácií od účastníkov koncentrácie ďalej vyplýva, že z hľadiska objemu výroby surového repkového oleja dosiahol na území SR podnikateľ PALMA – TUMYS prostredníctvom svojej dcérskej spoločnosti PALMA – AGRO a.s. Sečovce na predmetnom relevantnom trhu dodávok surového repkového oleja v roku 2006 podiel 68,11 %.  Podnikateľ Bio plus, s.r.o., SNV, Spišský Hrušov dosiahol v roku 2006 na relevantnom trhu dodávok surového repkového oleja podiel 15,02 %. 

Keďže z výsledkov prieskumu je zrejmé, že okrem spoločnosti PALMA – AGRO a.s. Sečovce a spoločnosti Bio plus, s.r.o., SNV, Spišský Hrušov, všetci ostatní podnikatelia vystupujúci na trhu dodávok surového repkového oleja boli označení za predmet obchodného tajomstva, úrad ich v ďalšom texte nebude bližšie špecifikovať a nebude sa nimi bližšie zaoberať.

Vzhľadom k tomu, že na predmetnom trhu dodávok surového repkového oleja nedochádza k prekrývaniu aktivít účastníkov koncentrácie a s nimi prepojených podnikateľov (nakoľko na uvedenom trhu vystupuje iba PALMA – AGRO a.s. Sečovce dcérska spoločnosť PALMY - TUMYS) štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti dodávok surového repkového oleja na území Slovenskej republiky nezmení a predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti dodávok surového repkového oleja. 

6.2	Relevantný trh výroby MERA

Z podkladov a informácií predložených úradu účastníkom konania ako aj z informácií vyplývajúcich z prieskumu počas správneho konania možno dospieť k záveru, že celková veľkosť trhu výroby MERA v objemových jednotkách na území Slovenskej republiky v roku 2006 predstavuje 64 190,94 ton.

Na území Slovenskej republiky pôsobia na trhu výroby MERA nasledovní výrobcovia:

1.	PALMA – TUMYS 
2.	Agrifop, a.s., Stakčín
3.	Bio plus, s.r.o., SNV, Spišský Hrušov
4.	VAE CONTROLS, Prievidza s.r.o., Bojnice
5.	PD Šalgovce, Orešany
6.	[uvedený údaj je predmetom obchodného tajomstva]

Ako bude i nižšie uvedené, pri vypočítaní celkovej veľkosti trhu výroby MERA je k údajom týkajúcich sa výrobcov MERA nutné pripočítať dovezené množstvo MERA na územie SR (Agropodnik Jihlava a Slovnaft, a.s. Bratislava) ako aj odpočítať vývoz MERA z územia SR do zahraničia (PALMA – TUMYS a Bio plus).

PALMA – TUMYS je známa predovšetkým tradičnou výrobou jedlých rastlinných tukov a olejov, pričom od roku 2002 pôsobí aj na krátko existujúcom trhu výroby MERA, pričom tento tovar umiestňuje najmä na území SR a časť svojej produkcie vyváža do zahraničia, a to najmä do Nemecka.

MERO takisto produkuje aj AGROPODNIK Jihlava (nepriamo ovládaný spoločnosťou Slavia Capital FAME LIMITED a FAME Jihlava a.s.). Ten svoju produkciu umiestňuje na domácom trhu v Českej republike a časť z nej takisto vyváža do zahraničia, okrem iného ho v malom množstve dováža aj na Slovensko.

Z uvedeného vyplýva, že na trhu výroby MERA dochádza k prekrývaniu aktivít účastníkov koncentrácie na území SR a teda je zrejmé, že účastníci koncentrácie sú navzájom konkurentmi na trhu výroby MERA.  

Tabuľka : Trhové podiely vybraných podnikateľov

Podnikatelia	Podiely na relevantnom trhu výroby MERA v SR ( v %)	
	2006	
PALMA – TUMYS	30,04 %	
Agrifop, a.s., Stakčín	0,18 %	
Bio plus, s.r.o., SNV, Spišský Hrušov 	[OT] %	
VAE CONTROLS, Prievidza s.r.o., Bojnice 	1,22 %	
PD Šalgovce, Orešany	 0,46 %	
[OT] 	[OT] %	
Agropodnik Jihlava	2,09 %	
Slovnaft, a.s. Bratislava	[OT] %	
SPOLU	100 %	

Zdroj: 	Oznámenie koncentrácie, odpovede podnikateľov z uskutočneného prieskumu

Z uvedenej tabuľky vyplýva, že z hľadiska objemu výroby MERA dosiahol na území SR podnikateľ Slavia Capital Holding prostredníctvom dovozu dcérskej spoločnosti Agropodnik Jihlava na predmetnom relevantnom trhu v roku 2006 podiel 2,09 %.  Podnikateľ PALMA – TUMYS dosiahol v roku 2006 na relevantnom trhu výroby MERA podiel 30,04 %. Z uvedeného vyplýva, že účastníci koncentrácie po uskutočnení koncentrácie budú mať na trhu výroby MERA podiel 32,13 %, čo predstavuje približne 1/3 podielu na trhu. 
Z odpovedí podnikateľov, z výsledkov prieskumu ako aj z vyššie uvedenej tabuľky zároveň vyplýva, že v roku 2006 výrobcovia ako aj dovozcovia MERA predávali svoju produkciu, čím vstupovali na trh výroby MERA na území Slovenskej republiky. Na základe uvedeného boli preto okrem výrobcov na relevantný trh výroby MERA zaradení aj dovozcovia MERA, nakoľko predstavujú významných konkurentov pre účastníkov koncentrácie.

Dodávateľmi pre trh výroby MERA sú podnikatelia produkujúci a predávajúci surový repkový olej. 

Odberateľov MERA na území SR predstavujú takmer výlučne výrobcovia a predajcovia motorovej nafty, ako aj distribútori a spracovatelia motorovej nafty. Odberatelia zároveň v tomto prípade predstavujú aj samotných spotrebiteľov. 

Údaje o najvýznamnejších dodávateľoch ako i odberateľoch na trhu výroby MERA sú predmetom obchodného tajomstva.
Koncentrácia nebude viesť k zvyšovaniu kapacít podnikateľov, nebude mať za následok vytvorenie žiadneho spoločného podniku, nebude vytvárať žiadne koordinované účinky a nepredstavuje vytvorenie žiadnej spolupráce medzi podnikateľmi.  Vzhľadom na uvedené sa postavenie účastníkov koncentrácie na trhu nijako nezmení a preto koncentrácia nebude mať žiadny vplyv ani na jednotlivých odberateľov/spotrebiteľov.

Z výsledkov prieskumu vyplýva, že výrobcovia MERA jeho distribúciu uskutočňujú buď sami, alebo je MERO distribuované dopravnými prostriedkami odberateľa na základe uzatvorených zmlúv, kde si teda distribúciu zabezpečuje sám odberateľ na vlastné náklady. Distribútori MERO distribuujú autocisternami (resp. vlakovými cisternami, ktoré musia byť prispôsobené na prepravu MERA) na základe objednávky. K úprave MERA v rámci jeho dodávok nedochádza, je priamo stočené do vyčlenenej nádrže, z ktorej je MERO dávkované do nádrže pre miešanie motorovej nafty s obsahom MERA podľa požiadaviek zákazníka a v zmysle platnej legislatívy.

Vzhľadom k tomu, že v prípade predmetnej koncentrácie dochádza na trhu výroby MERA k horizontálnemu prekrývaniu aktivít účastníkov koncentrácie a s nimi prepojených podnikateľov iba v malej miere, štruktúra konkurenčného prostredia a postavenie účastníkov koncentrácie sa po uskutočnení posudzovanej koncentrácie v oblasti výroby MERA na území Slovenskej republiky zmení iba minimálne, čiže možno konštatovať, že predmetnou koncentráciou nedôjde k vytvoreniu alebo posilneniu dominantného postavenia, ktorého dôsledkom sú významné prekážky efektívnej hospodárskej súťaže v oblasti výroby MERA. 

Úrad na základe vyššie uvedeného dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže ani na relevantnom trhu výroby MERA, ani na relevantnom trhu dodávok surového repkového oleja na území Slovenskej republiky. 

7.	Možnosti vstupu na trh

Úrad pri posudzovaní dopadov zistil, že okrem splnenia bežných kvalitatívnych požiadaviek – európsky štandard EN 14214:2003 a štandardných požiadaviek podľa platnej legislatívy, neexistujú na predmetnom relevantnom trhu výroby MERA žiadne právne alebo regulačné bariéry vstupu, ktoré by podnikateľom bránili vo vstupe na trh. Obdobná situácia platí i pre trh dodávok surového repkového oleja, kde neexistujú žiadne právne alebo regulačné bariéry vstupu na  trh. Takisto nie je potrebné získať akékoľvek povolenia, či spĺňať požiadavky na štandardizáciu či už na trhu výroby MERA, tak na trhu dodávok surového repkového oleja. Vyčíslenie nákladov potrebných na vstup nových podnikateľov na relevantný trh na území Slovenskej republiky závisí od ich konkrétnych zámerov a veľkosti samotnej investície. Ako bolo už vyššie uvedené, pre výrobu MERA je nutné vlastniť potrebnú technológiu.  Náklady na spomínanú technológiu s kapacitou cca 25 000 tona sa pohybujú okolo 25 – 30 mil. SK, pričom náklady na technológiu veľkých výrobcov s omnoho vyššou kapacitou výroby môžu dosiahnuť až 1 mld. SK.

Keďže MERO predstavuje univerzálny produkt, ktorého použitie na slovenskom trhu je presne určené (primiešavanie do motorovej nafty), ako taký si nevyžaduje vytvorenie žiadnej siete na poskytovanie služieb a údržby. Jeho zákazníci sú presne určení (sú nimi výrobcovia a predajcovia bionafty a spracovatelia a distribútori bionafty), takže neexistujú náklady potrebné na propagáciu a reklamu tohto produktu. Vychádzajúc z posudzovania akýchkoľvek právnych bariér vstupu na trh možno povedať, že neexistujú žiadne obmedzenia, ktoré by boli tvorené patentmi, výrobno-technickými a obchodnými poznatkami a informáciami a inými právami duševného vlastníctva, príp. obmedzeniami vyplývajúcimi z udeľovania licencií na takéto práva. 

Okrem iného je potrebné zdôrazniť, že MERO je tovarom, ktorý môže byť vyrábaný a distribuovaný kdekoľvek v rámci Európskej únie, nielen na území Slovenskej republiky. 

Možno konštatovať, že na vyššie definované relevantné trhy je vstup ľahký, čo z informácií uvedených v oznámení koncentrácie dokazuje aj avizovaný očakávaný vstup závodu na výrobu MERA – MEROCO s ročnou výrobnou kapacitou 100 000 ton. Ako bolo uvedené vyššie, na trhu vystupuje väčší počet nielen výrobcov, ale aj dovozcov. Vzhľadom na neexistujúce bariéry vstupu na trh môžu kedykoľvek vstúpiť na uvedené relevantné trhy aj podnikatelia, ktorí pôsobia na susediacich trhoch. Úrad zistil, že v dôsledku predmetnej koncentrácie podnikateľ Slavia Capital Holding bude vystavený podstatnej súťaži, nebude sa môcť správať nezávisle voči svojim dodávateľom, odberateľom a konkurentom na relevantnom trhu výroby MERA a trhu dodávok surového repkového oleja. Spomínaná koncentrácia nevytvára dominantné postavenie na relevantnom trhu výroby MERA a trhu dodávok surového repkového oleja, ktorého dôsledkom sú významné prekážky efektívnej hospodárskej súťaže.

8.	Záver

Tak ako už úrad vyššie uviedol, uskutočnením posudzovanej koncentrácie sa konkurenčné prostredie na relevantnom trhu výroby MERA a relevantnom trhu dodávok surového repkového oleja nezmení. Na základe vyššie uvedeného úrad dospel k záveru, že posudzovaná koncentrácia nevytvorí alebo neposilní dominantné postavenie účastníkov koncentrácie, ktorého dôsledkom sú významné prekážky efektívnej hospodárskej súťaže na relevantných trhoch výroby MERA a dodávok surového repkového oleja na území Slovenskej republiky.

Podľa § 33 zákona úrad listom číslo 2642/PMÚ SR/2007 zo dňa 17.07.2007 podal účastníkovi konania informáciu o záveroch prešetrovania vo veci predmetnej koncentrácie, ku ktorým úrad na základe jemu dostupných informácií a podkladov dospel a vyzval ho, aby sa ústne alebo písomne vyjadril k jeho podkladu a k spôsobu jeho zistenia, prípadne, aby navrhol jeho doplnenie.

Dňa 24.07.2007 bol úradu doručený list zaevidovaný pod č. 2741/2007,  v ktorom sa účastník konania prostredníctvom právneho zástupcu vyjadril k výzve pred vydaním rozhodnutia a uviedol, že navrhuje zmeniť formuláciu „je výhradným dodávateľom surového repkového oleja“ na „dodáva surový repkový olej výlučne“, ktorú úrad v rozhodnutí akceptoval. Okrem uvedeného účastník konania k výzve ani k podkladom rozhodnutia v tejto veci alebo spôsobu jeho zistenia nemá žiadne výhrady ani návrhy na doplnenie a v súvislosti so správnym konaním č. 0031/OK/2007 súhlasí so zisteniami a závermi úradu.

Na základe vyššie uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

Podľa ustanovenia § 34 ods. 1 v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote do 15 dní odo dňa doručenia tohto rozhodnutia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Martin Bednár 
advokát
HMG & Partners, s.r.o., 
Štefanovičova 12
 811 04  Bratislava